Author: MFSR
Last saved by: ilukacova

Predkladacia správa

Na rokovanie vlády Slovenskej republiky sa predkladá materiál „Návrh na uzavretie Dodatku k Záručnej zmluve členských štátov ohľadom úverov, ktoré poskytne Európska investičná banka v prospech investičných projektov v štátoch Afriky, Karibiku a Tichomoria a v zámorských krajinách a územiach“ (ďalej len „dodatok k záručnej zmluve z Cotonou II“) v súlade s prijatím rozhodnutia Rady riaditeľov Európskej investičnej banky (ďalej len „EIB“) zo 16. novembra 2010.

EIB predložila dodatok k záručnej zmluve v uvedenom znení so žiadosťou o vyjadrenie písomného súhlasu s dodatkom.

Vláda Slovenskej republiky uznesením č. 606 z 10. septembra 2008 súhlasila s uzavretím „Záručnej zmluvy  medzi Belgickým kráľovstvom, Bulharskou republikou, Českou republikou, Dánskym kráľovstvom, Nemeckou spolkovou republikou, Estónskou republikou, Gréckou republikou, Španielskym kráľovstvom, Francúzskou republikou, Írskom, Talianskou republikou, Cyperskou republikou, Lotyšskou republikou, Litovskou republikou, Luxemburským veľkovojvodstvom, Maďarskou republikou, Maltou, Holandským kráľovstvom, Rakúskou republikou, Poľskou republikou, Portugalskou republikou, Rumunskom, Slovinskou republikou, Slovenskou republikou, Fínskou republikou, Švédskym kráľovstvom, Spojeným kráľovstvom Veľkej Británie a Severného Írska a Európskou investičnou bankou ohľadom úverov, ktoré poskytne Európska investičná banka v prospech investičných projektov v štátoch Afriky, Karibiku a Tichomoria a v zámorských krajinách a územiach“ (ďalej len „záručná zmluva“). Záručná zmluva bola ratifikovaná Slovenskou republikou dňa 20. októbra 2008 a účinnosť nadobudla 31. marca 2009.

Súbežne so záručnou zmluvou bola podpísaná aj tzv. Zmluva o správe nedoplatkov schválená uznesením vlády SR č. 605 z 10. septembra 2008, v ktorej je bližšie určený mechanizmus zúčtovania. V rámci poskytnutia záruky sa uplatňuje špecifická účtovná procedúra. Na jednom spoločnom účte v mene všetkých členských štátov EIB (označený ako účet krytia úverových strát – ÚKÚS) sa sústreďujú platby z poplatkov za poskytnuté úvery (riziková marža) a každý členský štát má v EIB otvorený svoj účet (označený ako účet ručenia členského štátu – ÚRČŠ). V prípade, že na účte ÚKÚS nebude dostatok prostriedkov, EIB využije prostriedky z účtov členských štátov (účet ÚRČŠ). Pritom je dôležité sledovať stav účtu členského štátu, pretože v prípade, že na účte nie je dostatočný objem prostriedkov, bude tento účet zaťažený debetným úrokom. V prípade, že bude na účte kladný zostatok, sú na účet pripísané úroky. SR prispieva na tento účet (účet ÚRČŠ) od roku 2010 podľa popisu záväzkov bližšie uvedených v doložke vybraných vplyvov a do dnešného dňa z uvedeného účtu neboli zo strany EIB použité žiadne finančné prostriedky.

Záručná zmluva vychádza z článku 4 Internej dohody zo 17. júla 2006 (Interná dohoda z Cotonou II), týkajúcej sa financovania pomoci Európskej únie (ďalej len „EÚ“) v súlade s Partnerskou dohodou podpísanou v Cotonou (Benin) dňa 23. júna 2000 medzi EÚ a jeho členskými štátmi a štátmi Afriky, Karibiku a Tichomoria (ďalej len „AKT“), v znení revidovanom v Luxemburgu dňa 25. júna 2005 a o alokácii finančnej pomoci pre zámorské krajiny a územia, na ktorú sa vzťahuje časť štyri Zmluvy o fungovaní EÚ podľa rozhodnutia Rady č. 2001/822/ES z 27. novembra 2001 o pridružení zámorských krajín a území (Rozhodnutie o pridružení). 
             
Rada guvernérov EIB vydala dňa 21. júla 2006 oprávnenie na poskytnutie pôžičiek z vlastných zdrojov na investičné projekty počas obdobia druhého Finančného protokolu (podľa viacročného finančného rámca na obdobie 2008 – 2013) v celkovej výške 2 000 mil. EUR podľa Partnerskej dohody z Cotonou II a 30 mil. EUR podľa Rozhodnutia o pridružení. 

Guvernérom za Slovenskú republiku pre EIB je podľa uznesenia vlády SR č. 506 z 28. júla 2010 podpredseda vlády a minister financií SR Ivan Mikloš.

EIB je finančnou inštitúciou EÚ so sídlom v Luxemburgu, ktorej členmi je v súčasnosti 27 krajín EÚ.

Uvedené oprávnenie Rady guvernérov EIB bolo vydané s podmienkou, že na pôžičky sa bude vzťahovať prijateľná záruka ručiteľov. Záruka je obmedzená vo výške 75 % celkovej výšky úverov, ktoré poskytne EIB na základe úverových dohôd uzavretých podľa Partnerskej dohody z Cotonou II a Rozhodnutia o pridružení.

Podľa článku 4 ods. 2 Internej dohody „sa členské štáty úmerne k svojim príspevkom do kapitálu EIB zaväzujú voči nej vystupovať ako ručiteľ všetkých finančných záväzkov, ktoré vznikli dlžníkom na základe zmlúv uzavretých EIB o pôžičkách z jej vlastných finančných zdrojov, pričom sa vzdávajú akéhokoľvek práva namietať.“ Záväzok členských štátov EIB podľa záruky zodpovedá výške ich podielu na základnom kapitáli EIB. Na základe úverových zmlúv uzatvorených medzi EIB a dlžníkom poskytne EIB úver na financovanie oprávnených investičných projektov realizovaných v príslušnej krajine z vlastných zdrojov EIB a v súlade s jej vlastnými pravidlami a postupmi, ktorý bude poskytnutý v kontexte rámca Cotonou. Príslušné projekty sú predmetom rokovania výboru EIB pre Investičný nástroj a následne schvaľované Radou riaditeľov EIB, kde má SR ako akcionár EIB svoje zastúpenie a môže sa k predloženým projektom vyjadriť. 

Vzhľadom na to, že počas procesu ratifikácie záručnej zmluvy niektoré členské štáty EIB navrhli, aby EIB prebrala časť rizika súvisiaceho s každou individuálnou operáciou a v tom zmysle bol preskúmaný aj mechanizmus záruky pre operácie z vlastných zdrojov EIB.

V nadväznosti na túto požiadavku Rada riaditeľov EIB dňa 16. novembra 2010 schválila                (i) zvýšenie súčasnej celkovej výšky limitu angažovanosti pre verejný sektor na úverovanie z vlastných zdrojov v rámci mandátu Cotonou II zo 60 % na 80 %, čo sa de facto premietne do vyššej finančnej angažovanosti EIB v jednotlivých krajinách AKT a v zámorských krajinách a územiach pre verejný sektor. Uvedené zvýšenie limitu pre operácie pre verejný sektor je z dôvodu, aby EIB mohla do konca finančného obdobia, t. j. do konca roka 2013 poskytovať finančné operácie pre verejný sektor (vzhľadom na to, že stanovený limit 60 % už bol dosiahnutý) a (ii) prevzatie plného komerčného rizika EIB na každú individuálnu operáciu z vlastných zdrojov pre súkromný sektor so systematickým krytím politického rizika, na ktoré sa viaže záruka členských štátov. V tomto prípade EIB plne preberá komerčné riziko pre operácie pre súkromný sektor, ako aj časť politického rizika, na ktorú sa neviaže záruka členských štátov.

Finančná účasť Slovenskej republiky na plnení záručnej zmluvy schválenej uznesením vlády SR     č. 606 z 10. septembra 2008 je v jednotlivých rokoch hradená zo štátnych finančných aktív t. j. bez dopadu na deficit rozpočtu verejnej správy a týmto dodatkom k záručnej zmluve z Cotonou II sa nepožaduje žiadne zvýšenie už odsúhlaseného záväzku. 

Dodatku k záručnej zmluve z Cotonou II je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. Z hľadiska vnútroštátnych predpisov SR ide o medzinárodnú zmluvu vládnej povahy, na  ktorej platnosť sa nevyžaduje súhlas Národnej rady Slovenskej republiky. Podľa článku 115 ods. 3 Ústavy SR a rozhodnutia prezidenta SR môže poverená vláda SR rozhodovať o medzinárodných zmluvách SR, ktorých dojednávanie preniesol na vládu prezident SR. 

Podpredseda vlády a minister financií SR Ivan Mikloš bol požiadaný vyjadriť súhlas s dodatkom k záručnej zmluve z Cotonou II podpísaním tohto dokumentu po jednom rovnopise v troch autentických jazykoch, ktorým sú anglický, francúzsky a nemecký jazyk (tvoria prílohu č. 1, 2 a 3 tohto materiálu) a zaslať späť do EIB, kde budú uložené. Slovenskej republike budú zaslané overené kópie originálov v týchto troch autentických jazykoch. 

Súčasťou materiálu je doložka vybraných vplyvov, ako aj analýza vplyvov na rozpočet verejnej správy. Materiál sa predkladá na rokovanie vlády Slovenskej republiky bez rozporu.